જનાબ મિર્ઝા ગાલિબે ઇશ્કને આતિશ એટલે કે આગ કહેલો. કોઈ કાળે આપણી પૃથ્વી આગના દરિયા જેવા સૂર્યના પ્રેમમાં પડેલી, પણ બન્ને પ્રેમીઓએ અલગ થવું પડ્યું. આજે પણ ધરતી પોતાના પેટાળમાં સૂર્યના ઇશ્કનો આતિશ ધરબીને એ જ સૂર્યની આસપાસ ફર્યા કરે છે... આટલું વાંચીને બે પ્રકારનાં રીઍક્શન આવી શકે. એક તો શું વેવલી લવારી માંડી છે, યાર? ફિલ્મની વાત કરોને અથવા તો વાહ, કવિએ જમાવટ કરી છે, પણ ઍક્ચ્યુઅલી કવિ કહેવા શું માગે છે? બસ, રાકેશ ઓમપ્રકાશ મહેરાની મિર્ઝિયા જોઈને ડિટ્ટો આવાં જ રીઍક્શન આવે છે. પંજાબમાં થઈ ગયેલાં મિર્ઝા-સાહિબાંની રોમિયો-જુલિયટ જેવી લવ-સ્ટોરીનું એકદમ સ્ટાઇલિશ-મ્યુઝિકલ રીટેલિંગ એટલે આ મિર્ઝિયા, પરંતુ પ્રેમીઓની એ દાસ્તાન આપણા દિલ સુધી પહોંચતાં પહેલાં જ ક્યાંક ડિસકનેક્ટ થઈ જાય છે.